Eduard Böhm 1856. február 12-én született Anconában. A város ebben az időben még a Pápai államhoz tartozott. Édesapja, Georg Böhm császári-királyi őrmester (1813–1893) fiatal altisztként az 1849-es novarai csatában tanúsított bátorságáért tiszti rangot kapott. Nyugalomba vonulásakor 1877-ben császári és királyi őrnaggyá léptettek elő, majd 1885. szeptember 14-én örökletes nemesi rangra emelték. Az apa továbbá 1884. június 24-én megkapta az engedélyt, hogy saját családnevéhez hozzáilleszthesse feleségének, Maria Josepha Ermollinak († 1906) leánykori nevét. Ettől fogva a család tagjai a "von Böhm-Ermolli" nevet viselték. A család a Szudétavidéken, Troppau város kis helyőrségében élt.